-Հետևելով Հայաստանի քաղաքական անցուդարձին վերջին տարիների ընթացքում՝ ինչ եմ ես տեսնում: Նախ` մենք երևի ունեցել ենք բավական հետաքրքիր ու պարադոքսալ ընտրություններ: Պարադոքսալ, երբ առաջին անգամ ընտրության կողմերից մեկը սփյուռքահայ մարդ է, որը տեղափոխվել է Հայաստան վերջին քսան տարիների ընթացքում, վերջին տասը տարիների ընթացքում եղել է ՀՀ քաղաքացի, ստացել է ընտրվելու իրավունք, օգտվել է այդ իրավունքից և ըստ էության՝ հասել մեծ հաջողությունների: Անկախ նրանից, թե ճշգրիտ քանի ձայն է նա ստացել, այն հարյուր-հազարավոր ձայները, որ ստացել է, շատ կարևոր արդյունք է: Ես դա ասում եմ՝ լինելով նաև որպես «Վերադարձ Հայաստան» հիմնադրամի խորհրդի անդամ: Մեր նպատակներից մեկն ընդհանրապես հենց դա է. որ հայ մարդիկ վերադառնան և մասնակցեն Հայաստանի անցուդարձին: Պարտադիր չէ միայն քաղաքական անցուդարձին, նաև՝ հասարակական, մշակութային, տնտեսական անցուդարձին: Այդ իմաստով Րաֆֆի Հովհաննիսյանը շատ լավ օրինակ է տվել. մարդ, որը եկել է իր նախնիների հայրենիք (ընդհանրական իմաստով, որովհետև նրա նախնիները Արևմտյան Հայաստանից են), դարձել է այդ քաղաքական անցուդարձի մաս և ինչ-որ իմաստով բավական լուրջ նոր շունչ է մտցրել: Դա մեկ, և դա ես դրական եմ գնահատում: